Beograd pozdravlja odluku EU o odmrzavanju trgovinskog sporazuma
Zvaničnici i predstavnici političkih stranaka u Beogradu su jedinstveni u pozitivnoj oceni odluke EU da deblokira Prelazni trgovinski s
Odluka ministara inostranih poslova Evropske unije sa odmrznu primenu trgovinskog sporazuma sa Srbijom uz liberalizaciju viznog režima su, po oceni premijera Mirka Cvetkovića, dve najbolje vesti koje u poslednjih nekoliko godina: "To pokazuje da Evropa prepoznaje i ceni sve ono što smo uradili na putu evropskih integracija. U isto vreme to će biti odličan signal za buduće strane i domaće investitore u našu privredu," rekao je Cvetković. Ministar trgovine Slobodan Milosavljević je odluku EU prokomentarisao na sledeći način: "Ja se nadam da će to, pre svega privrednicima, pomoći da budu konkurentniji na tržištu EU, da smanjimo deficit u trgovini sa EU i da odlučnošću za ubrzanje evropskih integracija što pre ispunimo uslove kako bi postali što pre članovi EU". O deblokadi prelaznog trgovinskog sporazuma danas su svoj, uglavnom pozitivan stav izneli i predstavnici stranaka u Skupštini Srbije: Jelena Trivan, Demokratska stranka: "Odmrzavanje sporazuma je potvrda da je Srbija u raznim sektorskim politikama vodila ispravnu politiku – i u vladavini prava, i na pitanjima ekonomije, i po pitanju suočavanja sa prošlošću. I to znači da smo ukupno kao država učinili na svim poljima toliko da nas EU smatra uređenom državom". Balint Pastor, Savez vojvodjanskih Madjara: "Ne treba osećati euforiju, treba raditi svakodnevno na približavanju Evropskoj uniji, na harmonizaciji naših zakona sa pravnim tekovinama EU, i svakako završiti saradnju sa Haškim tribunalom." Bajro Omeragić, Bošnjačka lista za evropski Sandžak: "Bitno je i za naš region Sandžaka da će naši proizvođači i trgovci moći nakon ovog sporazuma da svoje proizvode brže prodaju, bolje prodaju i da im se otvara jedno široko tržište Evropske unije". I lider opozicione Nove Srbije smatra da je odmrzavanje sporazuma dobra vest. Istovremeno, Velimir Ilić je postavio pitanje o tome ko je dozvolio dosadašnju jednostranu primenu trgovinskog sporazuma, jer je to, po njegovoj oceni, dovelo so propadanja srpske privrede.